Tekens dat jy verslaaf is aan dobbel - WelstandWelstand
Tuis / Advies / Tekens dat jy verslaaf is aan dobbel
Dobbelverslawing word dikwels nie ernstig genoeg opgeneem nie maar kan vernietigende gevolge hê.
"Dit lyk of daar 'n valse oortuiging bestaan dat dobbelverslawing nie werklik bestaan of ernstig genoeg is om ingryping te regverdig nie. Dit kan egter nie verder van die waarheid wees nie," sê dr. Mike West, 'n sielkundige by Akeso Milnerton.
Dobbel is vir baie mense onskuldige pret maar dit is egter noodsaaklik om bewus te wees van die waarskuwingstekens van dobbelverslawing. "Wanneer mense beheer oor hul dobbelgewoontes verloor, kan dit net so verslawend en vernietigend wees soos dwelmgebruik."
Volgens West kan mense wat obsessief raak oor dobbel baie keer nie erken wanneer hulle beheer verloor het nie. "Dit word dikwels aangevuur deur die ydele hoop van 'n 'groot wen' om dobbelskuld te betaal of om geld te probeer terugwen wat bedoel was vir ander dinge, soos 'n huislening, maar eerder bestee is aan dobbel."
Mense wat gereeld dobbel, moet volgens West eerlik besin oor hul verhouding met die tydverdryf. West sê daar is sewe vrae om te oorweeg wat moontlike waarskuwingstekens van 'n dobbelverslawing kan identifiseer:
Steek jy die omvang van jou dobbelgewoontes weg?
Dobbel jy om van jou probleme te ontsnap?
Begin jy al groter bedrae dobbel in 'n poging om vir verliese op te maak of om opwinding daaruit te kry?
Voel jy geïrriteerd of selfs depressief wanneer jy nie dobbel nie?
Hunker jy na dobbel of dink jy baie daaraan?
Het jy al probleme in jou werkplek ondervind weens dobbel?
Affekteer dobbel jou verhoudinge met familie en vriende negatief?
"Sodra 'n individu verslaaf raak aan dobbel, word dit vir hulle al hoe moeiliker om sonder professionele ondersteuning van hierdie verslawende gedrag af te sien. Die kenmerke van dobbelverslawing is byna identies aan dié van dwelmverslawing. Alhoewel dit nie meer lekker is nie, en ondanks talle psigososiale probleme wat verband hou met hul verslawing, kan of sal mense in hierdie nie hulself keer om aan te hou dobbel nie."
Volgens West gaan dobbelverslawing dikwels gepaard met ander geestesgesondheidsprobleme of met substansie-afhanklikheid en word 'n dobbelprobleem eers blootgelê wanneer daar vir 'n ander toestand gesoek word.
Terapie vir dobbelverslawing kan onder meer kan berading, psigoterapie en medikasie insluit, indien nodig.
Vir hulp of meer besonderhede oor dobbelverslawing, besoek die nasionale program vir verantwoordelike dobbel (NGRP) se webtuiste by https://responsiblegambling.org.za/ of skakel